पाएं अपने शहर की ताज़ा ख़बरें और फ्री ई-पेपरडाउनलोड करें
शाही लीची के फल में लाली आने लगी है। करीब 15 दिनों के बाद फल पक जाएंगे, लेकिन कोरोना के प्रतिबंधाें ने किसानों को परेशान किया है। बागों की सिंचाई व दवा का छिड़काव मुश्किल है। इससे किसानों के साथ स्थानीय व्यापारी निराश हैं। बता दें कि 80 प्रतिशत लीची महानगर व दूसरे प्रदेशों में भेजी जाती है। लीची के बाहर नहीं जाने व स्थानीय बाजार बंद रहने पर यहां 20 प्रतिशत लीची भी बिकना मुश्किल है। जिले में शाही लीची 20 मई तक तैयार होती है, लेकिन व्यापारी 15 मई से ही बाहर भेजते हैं।
हालांकि, 15 मई तक लगे प्रतिबंध से किसानों को दूसरे वर्ष भी लीची के बर्बाद होने का डर सता रहा है। लीची उत्पादक संघ के अध्यक्ष बच्चा प्रसाद सिंह बताया, बुधवार को आधा दर्जन व्यापारी व किसानों ने लाॅकडाउन से बाग की सिंचाई व दवा का छिड़काव करने में मुश्किल होने की जानकारी दी। उन्हाेंने कहा, सरकार लीची उत्पादकों की समस्या का समाधान करे। प्रगतिशील किसान भाेलानाथ झा ने बताया, पिछले वर्ष प्रशासन ने एक माह पूर्व से बैठक कर समस्या के समाधान की पहल की थी। इस वर्ष पहल नहीं होने से किसान निराश हैं। ऐसे में बाहर से व्यापारी नहीं आएंगे। इससे एकमात्र कैश क्रॉप लीची से भी किसानों को आमदनी नहीं होगी।
प्रमंडलीय आयुक्त एवं डीएम से समस्या का समाधान करने की मांग
जदयू सेवादल उत्तर बिहार के प्रदेश अध्यक्ष पप्पू कुशवाहा ने आयुक्त व डीएम से लीची किसान एवं व्यवसायियों की समस्याओं का समाधान करने, लीची की तुड़ाई करने वाले मजदूर, वाहनों के लिए पास निर्गत करने, मुजफ्फरपुर, मोतीपुर, मोतिहारी, बेतिया, चकिया, सीतामढ़ी समस्तीपुर, हाजीपुर स्टेशन से गुजरने वाली लंबी रूट की ट्रेनों में लीची ढुलाई के लिए पार्सल यान की व्यवस्था करने की मांग की। उन्होंने पत्र के माध्यम से लीची किसानों की समस्या की जानकारी सीएम नीतीश कुमार के साथ अन्य पार्टी नेताओं को भी दी है।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn